次韻蘇晉翁見寄
作者：張綱
朝代：宋

paragraphs: 不見梁王舊吹臺，年來愁眼向誰開。
求賢廊廟無虚日，報國涓塵自乏才。
直指漫能迎櫑具，永懷寧敢咏金罍。
相看鬢髪霜千丈，自視文章水一杯。
晚歲可憐神氣索，故人猶寄好詩來。
追還正始真堪喜，突過黄初豈易陪。
婉孌也知能度曲，葡萄應已釀新醅。
何時東閣容驚坐，一日那辭一百迴。